Dorothea Jordan

**Dorothea Jordan** (synt. **Dorothea Bland)**; (22. marraskuuta 1761 lähellä Waterfordia, Irlanti, Ison-Britannian kuningaskunta – 3. heinäkuuta 1816 Saint-Cloud, Ranska) oli irlantilaistaustainen englantilainen näyttelijä.

Hän käytti näyttelijänä myös nimiä **Dorothea Francis** ja **Dora Jordan**. Hän oli Clarencen herttua Williamin, myöhemmän kuningas Vilhelm IV:n pitkäaikainen rakastajatar. Heidän suhteestaan syntyi kymmenen lasta. 

## Suku ja ura
Irlantilaisen isän ja walesilaisen äidin tytär pääsi tekemään ensimmäisen roolinsa vuonna 1777. Tästä alkoi teatteri-ura joka kesti 30 vuotta. Vuonna 1779 hän sai roolin Dublinista Henry Fieldingin farssista, minkä jälkeen profiloitui taitavana komediennena. Ura maakuntateatterissa jatkui aina vuoteen 1785, jolloin hän siirtyi Lontooseen. 

Lontoossa Dorothea Jordan tapasi juristi Sir Richard Fordin, jonka kanssa hän muutti yhteen, kun Ford uskotteli menevänsä hänen kanssaan naimisiin. Jordanilla oli jo entuudestaan yksi lapsi, ja suhteesta Fordin kanssa syntyi kolme lasta, joista yksi syntyi kuolleena. 

## Suhde Clarencen herttuaan ja lapset
Vuonna 1790 Jordan tapasi Clanrencen herttua Williamin, jonka kanssa alkoi pitkä ja onnellinen suhde. Pariskunta muutti yhteen vuonna 1797. He aloittivat suhteen, vaikka tiesivät, että naimisiin he eivät voi mennä koskaan. Clarencen herttua oli perimysjärjestyksessä kolmas ja olisi tarvinnut kuninkaan luvan avioitumiseensa. Kuningas ei olisi koskaan voinut antaa pojalleen lupaa mennä naimisiin epäilyttävätaustaisen ja köyhän näyttelijättären kanssa.  Toisten tietojen mukaan he solmivat morganaattisen avioliiton.

Kuningas Yrjö III teki kuitenkin poikansa eduksi järjestelyn, jolla tämä sai perheelleen pienen talon asuttavakseen. Perhe oli onnellinen ja lapset kasvatettiin parhaalla mahdollisella tavalla 1700-luvun lopun stadardeilla mitaten. Varjoja suhteeseen toi se, että aviomies ei osannut käyttää rahaa. Hän osti ylellisyystavaroita ja joi rankasti. Hän otti velkaa velkojen päälle ja hänen parlamentilta saamansa raha ei riittänyt menoihin. Perheen toimeentulon varmistamiseksi Dorothea Jordan palasi näyttämölle ja oli perheen tosiasiallinen elättäjä.   He asuivat myös Clarence Housessa.

Pariskunta erosi vuonna 1811. Alkoi olla selvää, että Clarencen herttua perisi kruunun. Parlamentti nosti käsittelyyn vallanperijän raha-asiat ja elämäntyylin. Pariskunta pakotettiin eroamaan toisistaan. Perheen tulevaisuuden eteen tehtiin järjestely. Dorothea Jordan sai perheen tytärten, mutta ei poikien huoltajuutta. Pojat erotettiin vanhemmistaan. Parlamentti myönsi Jordanille määrärahan, mutta ehtona sen saamiselle oli, että hänen piti lopettaa näytteleminen. 

Heille syntyi yhteensä 10 lasta:

* George FitzClarence, Munsterin ensimmäinen jaarli (29. tammikuuta 1794 – 20. maaliskuuta 1842) Naimisissa Mary Wyndham, heillä oli jälkeläisiä. Teki itsemurhan 48-vuotiaana.
* Henry FitzClarence (27. maaliskuuta 1795 – syyskuu 1817), kuoli naimattomana 22-vuotiaana
* Sophia FitzClarence (elokuu 1796 – 10. huhtikuuta 1837), naimisissa De L'Islen ja Dudleyn paroni Philip Sidneyn kanssa
* Mary FitzClarence (19. joulukuuta 1798 – 13. heinäkuuta 1864), naimisissa Charles Richard Foxin kanssa, ei jälkeläisiä
* lordi Frederick FitzClarence (9. joulukuuta 1799 – 30. lokakuuta 1854), naimisissa lady Augusta Boylen kanssa, heillä oli yksi eloon jäänyt tytär
* Elizabeth FitzClarence (17. tammikuuta 1801 – 16. tammikuuta 1856), naimisissa Errolin jaarli William Hayn kanssa, heillä oli jälkeläisiä
* lordi Adolphus FitzClarence (18. helmikuuta 1802 – 17. toukokuuta 1856), kuoli naimattomana.
* Augusta FitzClarence (17. marraskuuta 1803 – 8. joulukuuta 1865), naimisissa kaksi kertaa, hänellä oli jälkeläisiä
* lordi Augustus FitzClarence (1. maaliskuuta 1805 – 14. kesäkuuta 1854), naimisissa Sarah Gordonin kanssa, heillä oli jälkeläisiä
* Amelia FitzClarence (21. maaliskuuta 1807 – 2. heinäkuuta 1858), naimisissa Falklandin varakreivi Lucius Caryn kanssa, heille syntyi yksi poika

## Viimeiset vuodet ja perintö
Dorothea Jordanin elämän viimeiset vuodet kuluivat köyhyydessä. Hänen vävynsä oli ottanut hänen nimellään velkoja ja anopin oli pakko maksaa ne. Hän palasi näyttämölle saadakseen lisätuloja. Tämän takia hän menetti määrärahansa ja näki parhaaksi muuttaa Ranskaan, missä hän kuoli köyhyydessä Saint-Cloudissa 55-vuotiaana heinäkuussa 1816. 

Kuninkaana ollessaan Vilhelm IV teetti Dorothea Jordanista patsaan. Patsas tuhoutui toisen maailmansodan aikana lähes kokonaan. Siitä on enää jäljellä pää. 

## Viitteet